།སཱ་དྷཱ་རཎ་དྭར་བི་མོཀྵ་བེ་ད་ནཱ་བྷུ་ཥ་ན་སྱ་པུཥྤ་ནཱ་མ་བི་ཛ་ཧཱ་ར།
༄༅། །ཐུན་མོང་སྒོའི་རྣམ་ཐར་མྱོང་བ་རྒྱན་གྱི་མེ་ཏོག་ཅེས་བྱ་བ་བཞུགས་སོ། །
༄༅། །གུ་རུ་སརྦ་ན་མ། །རྩ་བ་བརྒྱུད་པའི་བླ་མ་ཡི་དམ་ལྷ། །སྙིང་གི་པདྨོར་རྟག་པར་བཞུགས་སུ་གསོལ། །ཤེས་ཀྱང་བསྒོམ་གྱིས་དབེན་པའི་ཆོས་རྒྱུས་མཁན། །བདག་ལ་ཆོས་དབྱིངས་ནས་ཐུགས་རྗེས་གཟིགས། །སྤྱི་གཙུག་བདེ་ཆེན་རྒྱན་གྱུར་ཡིད་བཞིན་གྱི། །ནོར་བུ་རིན་ཆེན་མཆོག་གྱུར་བླ་མ་དང་། །གྲུ་གསུམ་སྙིང་གི་ངོ་མཚར་གཞལ་ཡས་ཁང་། །དུར་ཁྲོད་མཚོན་བྱེད་ལུས་ཀྱི་བུ་ག་བརྒྱུད། །བ་སྤུ་སྐྲ་སེན་བསྲུང་བའི་འཁོར་ལོ་ཡི། །དབུས་ན་བཞུགས་པའི་ཡི་དམ་ལྷ་ཚོགས་དང་། །བུ་བཞིན་སྐྱོང་མཛད་ཆོས་སྐྱོང་ཌཱ་ཀིའི་ཚོགས། །བརྩེ་བས་དུས་རྣམས་ཀུན་ཏུ་བསྐྱང་དུ་གསོལ། །ཡོངས་འཛིན་མཁས་གྲུབ་དུ་མའི་ཞབས་པད་ལ། །ཟོལ་མེད་གུས་པས་ཡུན་རིང་བསྟེན་པའི་མཐུས། །ལམ་བཟང་ཡོན་ཏན་ཅུང་ཟད་རྒྱས་པ་ཡང་། །བདག་དང་བདག་གིར་བྱས་པའི་སློབ་བུའི་ཚོགས། །ལམ་ལ་དྲོད་པ་བསྐྱེད་པར་བྱ་ཕྱིར་དང་། །དད་པའི་གསལ་འདེབས་ཉིད་དུ་འགྱུར་སྙམ་ནས། །སྒྲོ་སྐུར་རང་བཟོ་སྤངས་ནས་བྲི་བར་བྱ། །དད་གུས་ལྡན་རྣམས་རྣ་བ་བླགས་ཏེ་ཉོན། །ཕྱོགས་ལྷུང་ཕྲག་དོག་དབང་གིས་རབ་བསླད་པ། །བློ་ཆུང་ཁྲོན་པའི་ཉ་ཡིས་རྒྱ་མཚོ་ཡི། །ལོ་རྒྱུས་ཅུང་ཟད་ཐོས་ནའང་སྲོག་འདོར་བ། །དེ་དག་རྣམས་ཀྱི་རྣ་བའི་སྤྱོད་ཡུལ་མིན། །ཆུ་ཐིག་ཤིན་ཏུ་ཆུང་ཡང་དྭངས་གྱུར་ན། །ཟླ་སྐར་གཟུགས་བརྙན་ཚོགས་ཀྱང་གསལ་བར་འཆར། །དང་བའི་བློ་དང་ལྡན་ན་དམ་པ་ཡི། །སྦས་པའི་ཡོན་ཏན་ཕྲ་མོའང་གསལ་བར་འགྱུར། །ཤེས་ནས་དད་པ་ཐོབ་པའི་ཡིད་ཆེས་གང་། །ལྷག་བསམ་ལྡན་ལ་བྱིན་རླབས་ངང་གིས་འཇུག །མ་རིག་ལོག་ལྟས་བསྒྲིབས་པའི་ཡིད་གཉིས་མཁན། །དེ་འདྲ་འབད་ནས་དྲངས་ཀྱང་ཕན་མི་ཐོགས། །སྔོན་གྱི་ལས་འཕྲོ་སད་པའི་གདུང་ཤུགས་ཅན། །སྐལ་ལྡན་འགའ་ལ་ཚིག་འགས་ངེས་ཤེས་དྲོངས། །ལྡོག་དཀའ་ལས་ཀྱིས་མནར་བའི་ཐ་ཤལ་ལ། །ཆོས་མང་རྟག་ཏུ་བཤད་ཀྱང་ཕན་པ་ཅི། །གང་ལ་གཞན་གྱི་ཡོན་ཏན་བརྗོད་པ་ལས། །རང་གིས་ཉམས་སུ་མྱོང་བ་ཚད་མ་ཡིན། །ཕྱི་རབས་དད་ལྡན་རྣམས་ལ་ཕན་བྱེད་པའི། །རྣམ་ཐར་ཐོར་བུ་གུས་པས་གཙུག་ཏུ་ལོངས། །བན་ཆུང་བདག་གི་སྐྱེ་ས་མངའ་རིས་སྨད། །སྨོང་ཐང་རྒྱལ་པོའི་ཁབ་ཀྱི་བྱང་ཤར་མཚམས། །ལྷ་རིགས་ཟླ་བའི་ཐིག་ལེ་འཛིན་པ་ཡི། །མི་དབང་སྲས་ཀྱི་མཐུ་བོར་ཉེ་བར་བསྐྲུན། །སྔོན་དུས་སྟག་རྩེ་གངས་ཀྱི་ཤར་མགུལ་དུ། །གཉག་སྟོན་ཤཱཀྱ་མུ་ནེ་ཞེས་པ་བྱུང་། །སྟོན་སྒོམ་དེ་ལ་བཙུན་མོ་གཉིས་སྣང་བའི། །སྔོན་མ་དེ་ལ་ཡིད་ཀྱི་ལྷ་སྲས་འཁྲུངས། །དེ་དོན་ཅུང་ཞིག་རྒྱས་པར་བསྙད་པ་ན། །འཇིག་རྟེན་ཕན་ཚུན་ལས་ཀྱི་དགྲར་སྣང་བའི། །གཟེར་གྱིས་བསྐྱོད་པའི་གཉག་སྟོན་ཁྲོ་བའི་མེ། །ཡུན་རིང་སྲེག་བྱེད་སྐལ་ལྡན་ལུས་ཕྲ་མ། །མྱ་ངན་ཡིད་སྐྱོའི་ཁང་པར་གནས་པར་གྱུར། །ཟང་ཟིང་ནོར་རྣམས་ཆུན་མའི་དབང་སོང་སྟེ། །རང་དབང་གྱུར་པའི་ར་རྒན་འགའ་དང་གླང་། །དེ་དག་སྟོར་ནས་ཚོལ་བའི་སྐྱོ་ལྡན་མས། །རི་ཀླུང་ཀུན་ཏུ་རྒྱུ་བའི་ངལ་བ་བསྟེན། །ལྗང་སྔོན་མྱུ་གུ་གསར་པའི་གོས་གྱོན་ཞིང་། །མཐོང་བ་ཙམ་གྱིས་ཡིད་འཕྲོག་ལྷས་བཟང་ན། །སེམས་ཅན་དེ་དག་བག་ཕེབས་འཁོད་གྱུར་པས། །དེ་ཡི་སྙིང་ལ་སྤྲོ་བ་འཕེལ་གྱུར་ཏེ། །དགའ་ཞིང་དེ་ནུབ་གནས་དེར་ཉལ་བ་ན། །སྐྱེས་བུ་རྣམ་དཀར་གོས་དང་རྒྱན་གྱིས་བཀླུབས། །ལང་ཚོའི་དཔལ་མངའ་འཛུམ་པའི་བཞིན་མདངས་ཅན། །དེ་དང་དགའ་མགུར་སྤྱད་པ་རྨིས་གྱུར་པས། །དེ་ཡི་ལུས་སེམས་བདེ་བས་ཁྱབ་པར་གྱུར། །ཀྱེ་མ་འབྱོར་པའི་ཚེ་ན་ཀུན་ཀྱང་གཉེན། །བསྟུན་པའི་ཐོག་མ་སྡང་བའི་དགྲ་ཡིས་བྱེད། །རྒུད་ཅིང་ཕོངས་པར་གྱུར་ན་ཀུན་ཀྱང་དགྲ། །འཛུགས་པའི་ཐོག་མ་རང་གི་ཉེ་དུ་འབྱུང་། །རབ་ལྕི་ལས་ཀྱི་ནོན་པའི་སྦྲུམ་མ་ནི། །ཚིག་རྩུབ་འཐོར་རླུང་དྲག་པོས་ཕྱོགས་མཐར་བསྐྲད། །སྐྱབས་བྲལ་དེས་ནི་ཟླ་དགུ་ངོ་བཅུའི་བར། །མ་མྱོང་བྱ་བའི་སྡུག་བསྔལ་ཅི་ཡང་མྱོང་། །སླར་ཡང་སྔར་གྱི་ལྷས་དེར་ར་གླང་རྣམས། །སྔར་བཞིན་འཁོད་པ་མཐོང་ཚེ་ཡ་མཚན་སྐྱེས། །ཨེ་མ་འདི་ལ་དགོས་བྱེད་ཅི་ཡོད་སྙམ། །དེ་ནུབ་ཉལ་བའི་གནས་དེར་ཁྱེའུ་བཙས། །ཕྲ་མདོག་བརྡ་བཏགས་སྤྲུལ་པའི་སྐུ་དེ་ནི། །ལོ་བདུན་ལོན་ཚེ་ཆོས་ལ་འཛུད་པར་བརྩམས། །ཕ་མེད་བུ་འདི་འཇིག་རྟེན་གཞན་གང་གནས། །གང་ལའང་གཏད་པ་ཡོད་པ་ངས་མ་གོ །བུ་མོའི་གྲོགས་སྐལ་ཆད་ནས་རེ་ཤིག་ནས། །རྐྱེན་མེད་བུ་འདི་ལས་ཀྱི་མངལ་དུ་ཆགས། །ད་ནི་རྒྱལ་ཐང་ཆུ་བཟང་དགོན་པ་རུ། །མ་བུ་གཉིས་ཀ་དམ་པའི་ལྷ་ཆོས་བྱེད། །སྙམ་པའི་རང་བློ་འགྱུར་མེད་སྐྱེས་པ་ན། །གཙང་རིགས་ལྷ་ཡིས་རང་གཟུགས་ཉེར་བསྟན་ཏེ། །བསམ་འོད་བླ་མ་ལ་ནི་དོན་འདི་ཞུས། །ནངས་པར་ཁྱེད་ཀྱི་དྲུང་དུ་མ་སྨད་གཉིས། །ལྷ་ཆོས་ཞུ་བའི་དོན་དུ་འོངས་བ་ན། །བུད་མེད་བདག་གི་ལགས་པས་ཚུལ་ཁྲིམས་ཀྱི། །བསླབ་པས་མ་འཆིང་རིགས་རྒྱུད་སྤེལ་བར་འཚལ། །བླ་མས་དེ་དོན་རྒྱས་པར་གསུངས་པ་ན། །གཉག་སྟོན་ལ་སོགས་ཡུལ་མི་ཐམས་ཅད་ཀྱིས། །བསྟོད་ཅིང་བསྔགས་ལ་བཀུར་བའི་གནས་སུ་འཛིན། །མ་དེས་ནམ་མཐའ་བཏེགས་པའི་གོ་བར་ནས། །ཁྲི་གདུགས་སྐྱིད་པའི་ཉི་མ་གསལ་པོར་ཤར། །ཐེ་ཚོམ་མུན་པའི་ཚོགས་རྣམས་རང་སར་ཡལ། །སྙན་པའི་གཏམ་འདི་ད་ལྟའི་བར་དུའང་སྣང་། །གསུམ་རྩེན་མཛེས་པའི་པད་མཚོ་ལས་འོངས་ཤིང་། །དྲི་མེད་ལང་ཚོའི་སྤུ་སྡུག་གོས་གྱོན་པས། །ལྷ་བུ་ངང་པ་གཞོན་ནུ་འཛམ་གླིང་བྱོན། ། (སྔོན་ལྷའི་བུ་གསུམ་གྱིས་ལྷ་ཡུལ་ནས་སྨུ་ཐག་འོངས། མགོ་བཏུམ་དུས་རལ་གྲི་ཀླད་ལ་བསྐོར་ནས་རྨུ་ཐག་ཆགས་ནས་ལུས་ས་ལྷ་རྒྱལ་ཐང་མཆེད་གསུམ་ཡིན་བསྙད།) བློ་གསལ་ཁོ་བོའི་རུས་པའི་འབྱུང་ཁུངས་ཡིན། །དུས་འདིར་འཆི་མེད་དབང་པོའི་ཕོ་བྲང་ནི། །བཀོད་ལེགས་ས་ལ་འཕོས་འདྲ་སྤྲུལ་པའི་སྡེ། །ཆོས་རྒྱལ་མི་དབང་རིམ་པར་བྱོན་པའི་ས། །བློ་ལྡན་སྐྱེ་བོས་གང་བའི་རྒྱལ་སྲིད་ཆར། །རྣམ་དཔྱོད་རབ་གསལ་དགེ་བའི་ངང་ཚུལ་ཅན། །ཐུབ་བསྟན་གཙུག་གིས་ལེགས་མཆོད་ལུགས་གཉིས་ཀྱི། །ནོར་འཛིན་ཕྲིན་ལས་མང་པོ་སྒྲུབ་མཁས་པ། །ཉེ་དབང་དང་མཚུངས་ཚེ་དབང་བཟང་པོ་བྱུང་། །སྒྱུ་མ་ལྟ་བུའི་འབྱོར་པའི་སྨིག་རྒྱུ་ལ། །མངོན་པར་ཞེན་པའི་དྲི་མ་རྒྱང་བསྲིངས་ནས། །རྒྱལ་བའི་སྐུ་གསུང་ཐུགས་ཀྱི་རྟེན་མཆོག་གི །མྱ་ངན་མེད་རྒྱལ་འབྱོར་པའི་ལམ་དུ་ཞུགས། །ཚོགས་གཉིས་ཤིང་རྟའི་འཁོར་ལོས་ཉེར་དྲངས་ནས། །སིང་གྷའི་གླིང་ནས་ཆོས་ཀྱི་ཉིན་བྱེད་ཀྱང་། །གངས་ཁྲོད་མུན་སེལ་སྣང་བར་བསམ་བཞིན་དུ། །ཤེས་རབ་ཡུམ་གྱི་ལྷུམས་སུ་བདེ་བར་ཞུགས། །ཞེས་སྔོན་བྱུང་རྣམས་ཚིགས་སུ་བཅད་པའི་ཕྲེང་བས་ཉེ་བར་བསྙད་ནས། སྐབས་ཀྱི་དོན་ལ། ཁོ་བོ་རབ་བྱུང་ཞེས་པ་མེ་མོ་ཡོས་ཀྱི་ལོ། ཡབ་དགུང་ལོ་ལྔ་བཅུ་ང་བདུན། ཡུམ་དགུང་ལོ་ཉི་ཤུ་རྩ་གཉིས་བཞེས་པ། སྨོན་ཐང་རྒྱལ་པོའི་ཁབ་ཀྱི་བྱང་ཤར་ཉེ་བ་ཤག་དབྱིངས་བསམ་གྲུབ་དགེ་འཕེལ་དུ་དབྱར་ཟླ་དང་པོ་སྒྲོན་གྱི་ཟླ་བའི་ཡར་ངོའི་ཚེས་ལྔའི་སྲོད་ཀྱི་ཆ་ལ་བདེ་བར་བཙས་ཞེས་གླེང་། དེ་ནུབ་སྐྱེད་ཚལ་མེ་ཏོག་ར་བར། འཇམ་དབྱངས་མེ་ཏོག་ཟེ་འབྲུ་སྟོང་ལྡན་ཅིག་ཀྱང་མཉམ་དུ་བྱུང་བ་ནི། མ་སོགས་དེ་དུས་ཀྱི་སྐྱེ་བོ་ཕལ་ཆེ་བའི་བློར་གསལ་བར་སྣང་བ་ཡིན་ནོ། །སྟོང་ཉིད་ཡུམ་གྱི་མཁའ་དབྱིངས་ཉི་ཟླའི་ཁྲིར། །དང་པོའི་དབྱིངས་ལས་མི་ཕྱེད་རྡོ་རྗེའི་དངོས། །ཡོངས་རྫོགས་སྐུ་ཡི་དཀྱིལ་འཁོར་མཛེས་སྡུག་ཅན། །མཚན་དང་དཔེ་བྱད་འབར་བའི་རྣམ་འཕྲུལ་བསྟན། །ཆོས་དབྱིངས་ཡུམ་གྱི་པད་མཚོ་ལས་འཐོན་པའི། །ལྷ་སྲས་ལང་ཚོ་གསར་པའི་ཟུར་ཕུད་ཅན། །ཡིད་འཕྲོག་ཨུཏྤལ་གཡོ་བའི་གེ་སར་ནི། །ཕན་དགོངས་འདབ་བརྒྱའི་ཚལ་དུ་ཤར་བ་སྙམ། །ཡིད་འོང་སྐྱེད་ཚལ་ར་བའི་ལུག་ར་དེར། །ཡིད་འཕྲོག་མེ་ཏོག་མཛེས་སྡུག་ངོ་མཚར་ཅན། །ཡི་དམ་འཇམ་པའི་དབྱངས་ཀྱིས་རྗེས་བཟུང་བའི། །ཡིད་ཀྱི་མུན་སེལ་སྐྱེས་བུ་འཁྲུངས་པའི་བརྡར། །རྣམ་དཀར་བསླབ་གསུམ་ཨུཏྤལ་འདབ་སྟོང་ཅན། །རྣམ་དག་ཚུལ་ཁྲིམས་མཚོན་པའི་དྲི་ལྡན་ཞིང་། །རྣམ་གྲོལ་ཟེ་འབྲུ་བཞད་པའི་འཛུམ་མདངས་ནི། །རྣམ་མང་བདུད་ལ་འཆའ་བཞིན་རྒོད་པར་གྱུར། །དལ་འབྱོར་རྟེན་བཟང་མི་ལུས་རིན་ཆེན་དང་། །ཟང་ཟིང་ནོར་གྱི་མཆོག་རྣམས་ལེགས་སྩལ་ཞིང་། །བྱམས་པའི་སྤྱན་དང་གང་ཐུགས་བརྩེ་བ་ཡིས། །ལེགས་པར་བསྐྱངས་པའི་དྲིན་ཅན་མ་མ་ནི། །འདིས་མཚོན་མ་རྒན་ཁམས་གསུམ་སེམས་ཅན་རྣམས། །ཉེ་རིང་མེད་པར་སྙིང་གི་དཀྱིལ་དུ་སྦ། །ཕྱོགས་རིས་མེད་པར་ཕན་སེམས་དག་པས་སྐྱོངས། །འདི་ཡིས་ཚུལ་ལ་དཀོན་མཆོག་འཛུམ་པ་འཆོར། །འོན་ཀྱང་འདི་དག་ཐམས་ཅད་བརྡ་ཆོས་ཡིན། །ཕ་ནི་སྙིང་རྗེ་མ་ནི་ཤེས་རབ་སྟེ། །ང་རང་རང་འབྱུང་ལྷན་སྐྱེས་རྣམ་རོལ་ལས། །ཕ་མར་གྱུར་པའི་མིང་ཡང་འདི་ན་ཅི། །དེ་ལྟ་ན་ཡང་རིགས་དྲུག་སེམས་ཅན་ཀུན། །མེ་ལོང་གཟུགས་ལྟར་སྣང་ཡང་ངོ་བོས་སྟོང་། །རང་བཞིན་མ་གྲུབ་སྣང་བ་མི་འདོར་བ། །ཆོས་འདི་ཟབ་སྟེ་དམན་པས་གོ་མཐོང་དཀའ། །དེ་ནས་སྐྱེས་མ་ཐག་ཏུ། རྩིས་ལ་མཁས་པ་དུ་མས་སྐྱེས་སྐར་ལ་སོགས་པར་རྩིས་པའི་ཡི་གེ་མང་དུ་སྣང་ཡང་རྒྱས་པར་མ་བྲིས་ལ། མདོར་བསྡུས་ཙམ་ཞིག་བརྗོད་ན། སྒྲོལ་མའི་ཐུགས་རྗེས་དལ་ཐོབ་ཅིང་། །སོ་བདུན་བར་དུ་བདེ་བར་འཚོ། །ཡིད་ཀྱི་དངུལ་དཀར་མེ་ལོང་ལ། །ཤེས་བྱའི་གཟུགས་བརྙན་ཅི་ཡང་འཆར། །ཞེས་འབྱུང་ངོ་། །སྙིང་རྗེ་དང་བྲལ་མ་རུངས་སེམས་ལྡན་པའི། །ནག་ཕྱོགས་བདུད་སྡེའི་ཚོགས་ནི་བསམ་སྦྱོར་རྩུབ། །ཆོས་བྱེད་ཉིན་སྐར་དང་མཚུངས་དེ་དག་ལའང་། །རྟག་ཏུ་འཚེ་བ་མང་བར་རྒྱལ་བས་གསུངས། །རབ་དཀར་དར་གྱི་ངོས་ལ་ཆེས་ཕྲ་བའི། །དྲི་མ་ཅུང་ཟད་ཙམ་ཡང་བསལ་བར་སྣང་། །རེ་ནག་ངོས་ལ་ཇི་ལྟའི་ནག་པོ་ཡང་། །སྣང་བར་མི་འགྱུར་འདི་ནི་དངོས་པོའི་གཤིས། །གཙང་སྦྲ་ཆེ་ལྡན་གཉིས་སྐྱེས་བྲམ་ཟེའི་རིགས། །ཅུང་ཟད་ཙམ་གྱིས་འབགས་པས་ཚེ་སྲོག་འཕྲོག །མི་གཙང་ཁུང་བུར་འཇུག་པའི་ཁྱི་ཕག་རྣམས། །ངན་སྐྱུག་ཟས་སུ་བསྟེན་ནས་ལུས་སེམས་འཚོ། །སྔོན་ལས་དབང་གི་ཉམས་ཆུང་བདག་གི་ལུས། །འཇིགས་རུང་གྲོང་པའི་ནད་ཀྱིས་རྣམ་པར་བཏབ། །བཞིན་རས་མདངས་ཉམས་རིག་པའི་ངར་ཡང་བཅོམ། །ཆུ་སྐྱེས་ལག་གི་པདྨོ་རྣམ་པར་ཟུམ། །དེ་མཐོང་ནས་ནི་ཡབ་ཡུམ་དགེ་བའི་ཚལ། །གནས་སྐབས་བ་མོའི་སད་ཀྱིས་བཏབ་པ་བཞིན། །རིགས་འཛིན་མཐུ་དང་དཀོན་མཆོག་ཐུགས་རྗེ་ཡིས། །མ་ཉམས་ལུས་ཀྱི་པད་ཚལ་སླར་ཡང་རྒྱས། །ཞེས་བརྗོད་པའི་དོན་དང་མཐུན་པར། བདག་སྐྱེས་ཙམ་ཉིད་ནས་ན་བའི་སྒོར་ཞུགས་པས། བརྩེ་ལྡན་ཡུམ་གྱི་སྙིང་གི་ཚེར་མར་གྱུར་ནས། དེ་དག་ལ་ཕན་པའི་ཐབས་སུ་བགྱི་ཇི་སྙེད་པ་དག་ལ་ངལ་བ་མེད་པར་བསྒྲུབས་ཤིང་། རེས་འགའ་མི་བཟོད་པའི་ཟུག་རྔུས་རྒྱུད་བརླན་ཏེ། བརྩེ་བའི་མཆི་མ་ཡང་དབྱར་དུས་ཀྱི་ཆར་རྒྱུན་ལྟར་འབེབས་པར་བྱེད་པ་ལས། སླར་ཡང་སྔར་བཤད་པ་ལྟར་གྲིབ་སྐྱོན་གཅིག་ལ་བརྟེན་ནས། ན་བ་དྲག་པོས་བཏབ་པ་ན། རིག་འཛིན་གྱི་འཁོར་ལོ་སྒྱུར་བ་སྔགས་འཆང་གྲུབ་པའི་དབང་ཕྱུག་རྩ་བརྒྱད་པ་ཆེན་པོ་བློ་གྲོས་བཟང་པོ། གསང་སྔགས་རྙིང་མ་རང་ལུགས་ཀྱི་སྦྱོར་སྒྲོལ་གྱི་ཆོ་ག་ཟབ་རྒྱས་དང་བཅས་པ་ལན་གསུམ་དང་། ཚེ་རྟ་སྦགས་མའི་དབང་ཅིག་གནང་བས། ན་བ་དེ་ལས་རེཤིག་གྲོལ་བར་གྱུར་ཏོ། །དེ་ནས་ལོ་ངོར་ལྟ་བ་ན་མའི་པང་དུ་འཁྱེར་ཏེ། རྭ་སྟོན་ཡོན་ཏན་དཔལ་བཟང་པོའི་ཞབས་དྲུང་དུ་དབང་དང་བྱིན་རླབས། ཁྱད་པར་མིང་ཞུ་བ་ལ་ཕྱིན་པས། མིང་སྔར་དུ་བཏགས་ཟིན། བྱིས་པ་འདི་སྒྲོལ་མ་འབུམ་གཏེར་ཅིག་བཙུགས་རྗེས་ལ་རང་སྐྱེས་པ་ཡིན་པས། མིང་ལ་ཡང་སྒྲོལ་མ་འབུམ་ཐོགས་གསུང་ཞིང་། དཔལ་མན་ངག་ལྕམ་མེའི་རྒྱུན་ཁྲིད་ཚེ་དབང་དང་། བྱང་ཆུབ་སེམས་དཔའ་ཟླ་བ་རྒྱལ་མཚན་གྱི་ཞལ་གཟིགས་སུ་གྱུར་པའི་རྟ་མགྲིན་ལྕགས་རལ་ཅན་གྱི་རྗེས་གནང་ཞིག་ཀྱང་གནང་ཞེས། དམ་པ་དེ་ཉིད་ཀྱི་མཆོད་གཡོག་པར་གྱུར་པ་ཨ་པོ་ཤེས་མའི་ངག་ནས་ཐོས་སོ། །དོན་འདི་ལ་དགོངས་ནས། རྩ་བའི་བླ་མ་གཙུག་རྒྱན་གྱི་ནོར་བུ་རྩོད་པའི་དུས་ཀྱི་ཐམས་ཅད་མཁྱེན་པ་ལེགས་པའི་འབྱུང་གནས་ཀྱིས། སྔར་གནང་བའི་ཕྱག་དམ་གཅིག་གི་ནང་ན། འགྲོ་ཀུན་སྲིད་པའི་མཚོ་ལས་སྒྲོལ་མཛད་མ། །ཉིད་ལ་རྣམ་སྣང་ཆེན་པོས་བསྟོད་པའི་ཚོགས། །ཇི་སྙེད་འབུམ་གྱི་བཟླས་བརྗོད་བགྱིས་པའི་མཐུས། །ལེགས་པར་འཁྲུངས་པ་གང་ཁྱོད་དགེ་གྱུར་ཅིག །ཅེས་བླ་མ་ཡབ་སྲས་གཉིས་ཀྱིས། མིང་གི་དགའ་སྟོན་གྱི་ཤིས་བརྗོད་གསུང་གི་རྒྱུན་ལམ་ལས་དགེས་པའི་སྙིམ་པས་ལེགས་པར་གནང་བར་མཛད་པ་ཡིན་ནོ། །མ་ནི་བུ་ལ་བརྩེ་བའི་ངང་ཚུལ་ཏེ། །དཔེ་ཙམ་མཚོན་ནས་བདག་གི་ཨ་མའི་ཚུལ། །བུའི་ཆེད་དུ་མ་བཟོད་བརྩེ་བ་ཡིས། །ངུས་པའི་མཆི་མ་རྒྱ་མཚོ་བཞི་བས་མང་། །རང་ལུས་བཅུད་ཀྱི་སྙིང་པོ་འོ་མའི་རྒྱུན། །ནུ་མའི་ལམ་ནས་ཁ་ཡི་པདྨོར་སྦྱིན། །མི་གཙང་ལག་གིས་ཕྱིས་པའི་དྲིན་ཅན་གྱིས། །མ་རྒན་དོན་ནི་བདག་གིས་ནམ་ཞིག་འགྲུབ། །མཐའ་ཡས་འགྲོ་བ་ཀུན་ཀྱང་བདག་གི་མ། །ཡང་ཡང་བྱས་ཏེ་དངོས་ཀྱི་མ་དང་མཚུངས། །རེས་འགའ་བདག་གི་ཕྱིར་དུ་ཤི་བ་ཡི། །རུས་པའི་ཕུང་པོ་རི་རབ་ལས་ཀྱང་བརྒལ། །བདག་ཅག་གཏི་མུག་མུན་པའི་རང་བཞིན་གྱིས